《丁家山》
清代·袁景辂

连冈如群龙，一气陡入水。饮湖湖不乾，忽又昂首起。

远望既耸峭，近睇亦秀美。虽临一角湖，尘喧不谋耳。

登高望平田，傍水成疆理。远林露茅屋，时来荷锄子。

奇石森绿蕉，更列床与几。何当一曲琴，坐待月来此。

作者简介：（ 1724—1767）江苏吴江人，字质中，号朴村。乾隆间诸生。尝从沈德潜学诗，创竹溪诗社。尝辑《松陵诗徵》。著有《小桐庐诗稿》。